ગુજરાતની પ્રજાનો એક ગુણ છે તેનો ફરતિયાળ સ્વભાવ અને બીજો ગુણ છે સાહસિકતાનો. જેમ અહીંના ઉદ્યોગ સાહસિકો પ્રવાસ દરમિયાન તેમણે જોયેલી નવીનતાને અપનાવીને પોતાને સતત અપડેટ મોડમાં રાખે છે તેમ રાજ્યના ખેડૂતો નિતનવા પ્રયોગોથી ખેતીની આવક વધારવા માટે પ્રયત્નશીલ રહે છે. રાજ્યના દરેક વિસ્તારમાં વધુ નફો નહીં આપતા પરંપરાગત પાકોને ત્યજીને ખેડૂતોએ અપનાવેલા નવતર પાકોનું વાવેતર આ વાતની આપણને પ્રતીતિ કરાવે છે. એનું જ કારણ છે કે આપણે અનેક ઔષધિય ગુણો ધરાવતું ડ્રેગન ફ્રૂટ ચીનથી મંગાવવું નથી પડતું, મીઠી ખારેક ઇઝરાયેલથી આયાત નથી કરવી પડતી, કાશ્મીરનું કેસર પણ અહીંના ખેડૂતો ઉગાડતા થયા છે અને દક્ષિણનાં રાજ્યોનો ઇજારો ગણાતો હતો તે ચંદનની ખેતી પણ કરતા થયા છે. ગુજરાતના ખેડૂતો દુનિયાના શીત કે ઉષ્ણ પ્રદેશના પાકને અહીં લણતા થયા છે. રાજ્યની સુખાકારીમાં ખેડૂતોની આ પ્રયોગશીલતાનો પણ કંઈ ઓછો ફાળો નથી. અહીં પ્રદેશવાર ખેતીની બદલાયેલી તાસીરને રજૂ કરવામાં આવી છે. આ લેખના અભ્યાસને અંતે વાચક આ રાજ્યના પ્રયોગશીલ કૃષિક પ્રત્યે કૃતજ્ઞ થયા વગર નહીં રહે.